作者:趙以夫
標題:風流子
內容:憶惜少年日，吳江上、長嘯步垂虹。看飛出玉輪，十分端正，幻成冰壑，一碧澄空。當此際，醉魂遊帝所，涼袂揚秋風。桂殿鳳笙，妙音何處，蓴羹鱸膾，清興誰同。今宵歡娛地，千鈞筆、模寫擬付良工。無奈雲沈顧兔，雨掛痴龍。誤騷客宿吟，杯仙夢醉，負他佳節，戲我衰翁。畢竟孤光長在，後夜重逢。